Document ID: 32014R1300

A BIZOTTSÁG 1300/2014/EU RENDELETE
(2014. november 18.)
az uniós vasúti rendszernek a fogyatékossággal élő és a csökkent mozgásképességű személyek általi hozzáférhetőségével kapcsolatos átjárhatósági műszaki előírásokról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a vasúti rendszer Közösségen belüli kölcsönös átjárhatóságáról szóló, 2008. június 17-i 2008/57/EK európai parlamenti és tanácsi irányelvre (1) és különösen annak 6. cikke (1) bekezdésére és 8. cikke (1) bekezdésére,
mivel:
(1)
A 881/2004/EK európai parlamenti és tanácsi rendelet (2) 12. cikke előírja az Európai Vasúti Ügynökség (a továbbiakban: Ügynökség) számára, hogy gondoskodjon az átjárhatósági műszaki előírásoknak (a továbbiakban: ÁME) a műszaki fejlődéssel, a piaci trendekkel és a társadalmi követelményekkel való egyeztetéséről, és javasolja a Bizottságnak az ÁME-k általa szükségesnek ítélt módosításait.
(2)
A C(2010) 2576 számú határozatával (3) a Bizottság megbízta az Ügynökséget, hogy dolgozza ki és vizsgálja felül az átjárhatósági műszaki előírásokat azzal a céllal, hogy hatályukat az Unió teljes vasúti rendszerére kiterjesszék. E felhatalmazás értelmében az Ügynökséget felkérték a hagyományos és nagysebességű transzeurópai vasúti rendszer hozzáférhetőségével kapcsolatos, a 2008/164/EK bizottsági határozatban (4) előírt átjárhatósági műszaki előírások hatályának az Unió teljes vasúti hálózatában a fogyatékossággal élőkre és a csökkent mozgásképességű személyekre történő kiterjesztésére.
(3)
2013. május 6-án az Ügynökség ajánlást nyújtott be a mozgáskorlátozott személyekkel kapcsolatos ÁME elfogadásáról.
(4)
A fogyatékossággal élő személyek jogairól szóló ENSZ-egyezmény - amelynek az Unió és a legtöbb tagállam is részes fele - a hozzáférhetőséget egyik általános elveként ismeri el. Az Egyezmény 9. cikke előírja, hogy a részes államoknak megfelelő intézkedéseket kell tenniük annak biztosítására, hogy a fogyatékossággal élő személyek másokkal azonos hozzáféréssel rendelkezzenek. Ezeknek az intézkedéseknek ki kell terjedniük a hozzáférhetőség akadályainak és korlátjainak azonosítására és felszámolására, és vonatkozniuk kell többek között a közlekedésre.
(5)
A 2008/57/EK irányelv a „hozzáférhetőséget” az Unión belüli vasúti rendszer alapvető követelményeként határozza meg.
(6)
A 2008/57/EK irányelv előírja olyan infrastruktúra-nyilvántartás és járműnyilvántartások közzétételét és rendszeres frissítését, amelyek tartalmazzák a főbb paramétereket. A 2008/164/EK bizottsági határozat meghatározza továbbá a „mozgáskorlátozott személyekkel” kapcsolatos ÁME vonatkozásában e nyilvántartásokban feltüntetendő paramétereket. Mivel e nyilvántartások célja az engedélyezési eljáráshoz és a műszaki összeegyeztethetőséghez kapcsolódik, szükséges e paraméterekre vonatkozóan külön eszközt létrehozni. Ennek az eszközleltárnak lehetővé kell tennie a hozzáférhetőség akadályainak és korlátainak azonosítását, valamint fokozatos felszámolásuk figyelemmel kísérését.
(7)
A 2008/57/EK irányelv megállapítja a fokozatos végrehajtás elvét, különösen annak előírásával, hogy az alrendszereket, amelyekre az adott ÁME irányul, ésszerű időtávon belül fokozatosan lehet bevezetni, és hogy minden ÁME-nek végrehajtási stratégiát kell meghatároznia a jelenlegi helyzetről a végleges helyzetre való fokozatos áttérésre vonatkozóan, amely végleges helyzetben az ÁME-nek való megfelelés alapelvárásnak számít.
(8)
A tagállamoknak nemzeti végrehajtási terveket kell létrehozniuk azzal a céllal, hogy a hozzáférhetőség összes azonosított akadályát ésszerű időtávon belül, az alrendszerek fokozatos felújítása és korszerűsítése érdekében tett összehangolt erőfeszítések és operatív intézkedések alkalmazása révén felszámolják. Mivel azonban e nemzeti végrehajtási tervek nem lehetnek kellően részletesek, és előre nem látható módon változhatnak, a tagállamoknak továbbra is információkat kell benyújtaniuk azokban az esetekben, amikor a meglévő alrendszerek felújítást vagy korszerűsítést követő üzembe helyezése új üzembe helyezési engedélyhez kötött, és ha az ÁME-t nem alkalmazzák a 2008/57/EK irányelvnek megfelelően teljes körűen.
(9)
Az Uniónak közös prioritásokat és kritériumokat kell elfogadnia, amelyeket a tagállamoknak nemzeti végrehajtási terveikbe be kell építeniük. Ez hozzá fog járulni az ÁME ésszerű időtávon belüli, fokozatos végrehajtásának megvalósításához.
(10)
A műszaki fejlődés követése és a modernizálás ösztönzése érdekében támogatni kell az innovatív megoldásokat, és bizonyos feltételek mellett lehetővé kell tenni a bevezetésüket. Innovatív megoldásra tett javaslat esetén helyénvaló, hogy a gyártó vagy annak hivatalos képviselője nyilatkozzon arról, miben tér el a szóban forgó megoldás az adott ÁME vonatkozó rendelkezéseitől, illetve hogy a Bizottság értékelje a szóban forgó megoldást. Ha az értékelés eredménye pozitív, az Ügynökségnek meg kell határoznia az innovatív megoldás működésére és kapcsolódási pontjaira vonatkozó megfelelő előírásokat, és ki kell dolgoznia a megfelelő értékelési módszereket.
(11)
A költségek és adminisztratív terhek további szükségtelen növelésének elkerülésére, és a megkötött szerződésekkel való ütközéseket megelőzendő a 2008/164/EK határozatot a hatályon kívül helyezését követően helyénvaló a továbbiakban is alkalmazni a 2008/57/EK irányelv 9. cikke (1) bekezdésének a) pontjában említett alrendszerekre és projektekre.
(12)
Az e rendeletben foglalt intézkedések összhangban vannak a 2008/57/EK irányelv 29. cikkének (1) bekezdése értelmében létrehozott bizottság véleményével,
ELFOGADTA EZT A RENDELETET:
1. cikk
Tárgy
Ez a rendelet megállapítja az uniós vasúti rendszernek a fogyatékossággal élő és a csökkent mozgásképességű személyek általi hozzáférhetőségével kapcsolatos átjárhatósági műszaki előírásokat, a mellékletben meghatározottak szerint.
2. cikk
Hatály
(1) Az ÁME-t a 2008/57/EK irányelv II. mellékletének 2. pontjában és e rendelet mellékletének 2.1. pontjában meghatározott infrastruktúra, üzemeltetés és forgalomirányítás, telematikai alkalmazások és járművek alrendszerre kell alkalmazni. Az ÁME ezeknek az alrendszereknek az összes olyan vonatkozását szabályozza, amelyek jelentőséggel bírnak a fogyatékossággal élő és a csökkent mozgásképességű személyek szempontjából.
(2) Az ÁME-t a következő hálózatokra kell alkalmazni:
a)
a 2008/57/EK irányelv I. mellékletének 1.1. pontjában meghatározott hagyományos transzeurópai vasúti rendszer hálózata;
b)
a 2008/57/EK irányelv I. mellékletének 2.1. pontjában meghatározott nagy sebességű transzeurópai vasúti rendszer hálózata;
c)
a hálózat minden más része.
Az ÁME nem vonatkozik a 2008/57/EK irányelv 1. cikkének (3) bekezdésében említett esetekre.
(3) Az ÁME vonatkozik az Unió vasúti rendszerének az (1) bekezdésben említett minden olyan új infrastruktúra vagy járművek alrendszerére, amelyet a 12. cikkben előírt alkalmazási időpontot követően helyeznek üzembe, figyelemmel a melléklet 7.1.1. és 7.1.2. pontjára.
(4) Az ÁME nem vonatkozik az Unió vasúti rendszerének az (1) bekezdésben említett olyan meglévő infrastruktúra vagy járművek alrendszerére, amelynek üzembe helyezése a 12. cikkben előírt alkalmazási időpontban valamely tagállam hálózatán (vagy annak egy részén) belül már megtörtént.
(5) Az ÁME-t alkalmazni kell azonban az Unió vasúti rendszerének az (1) bekezdésben említett, meglévő infrastruktúrájára és járműveire, amelyeken a 2008/57/EK irányelv 20. cikke szerinti felújítást vagy korszerűsítést végeznek, tekintettel e rendelet 8. cikkére és e rendelet mellékletének 7.2. pontjára.
3. cikk
Megfelelőségértékelés
(1) A melléklet 6. szakaszában meghatározott, kölcsönös átjárhatóságot lehetővé tevő rendszerelemek és alrendszerek megfelelőségértékelési eljárásainak a 2010/713/EU bizottsági határozattal (5) létrehozott modulokon kell alapulniuk.
(2) A kölcsönös átjárhatóságot lehetővé tevő rendszerelemek típus- vagy tervvizsgálati tanúsítványa ötéves időtartamig érvényes. Ezen időszak alatt azonos típusú új rendszerelemek újabb megfelelőségértékelés nélkül helyezhetők üzembe.
(3) A (2) bekezdésben említett, a 2008/164/EK határozat követelményeinek megfelelően kibocsátott tanúsítványok az eredetileg meghatározott lejárati időpontig érvényben maradnak anélkül, hogy új megfelelőségértékelésre lenne szükség. A tanúsítvány megújítása érdekében a típus vagy terv újbóli értékelését kizárólag az e rendelet mellékletében meghatározott új vagy módosított követelményekhez képest kell elvégezni.
(4) A 2008/164/EK bizottsági határozat követelményeinek fényében értékelt univerzális mosdómodulok újbóli értékelését nem kell elvégezni, amennyiben azokat az 1302/2014/EU bizottsági határozatban (6) (LOC&PAS ÁME) meghatározott meglévő konstrukciójú járművekbe szánják.
4. cikk
Különleges esetek
(1) A melléklet 7.3. szakaszában említett különleges esetek tekintetében a kölcsönös átjárhatóságnak a 2008/57/EK irányelv 17. cikkének (2) bekezdése szerinti hitelesítéséhez teljesítendő feltételek az e rendelet hatálya alá tartozó alrendszer üzembe helyezését engedélyező tagállamban használt, alkalmazandó műszaki szabályok.
(2) 2015. július 1-jéig valamennyi tagállam tájékoztatja a többi tagállamot és a Bizottságot a következőkről:
a)
az (1) bekezdésben említett műszaki szabályok;
b)
az (1) bekezdésben említett nemzeti szabályok alkalmazása érdekében elvégzendő megfelelőségértékelési és hitelesítési eljárások;
c)
a melléklet 7.3. pontjában szereplő különleges esetek tekintetében a megfelelőségértékelési és hitelesítési eljárások végrehajtására a 2008/57/EK irányelv 17. cikke (3) bekezdésének megfelelően kijelölt szervezetek.
5. cikk
A megvalósítás előrehaladott állapotában lévő projektek
A 2008/57/EK irányelv 9. cikke (3) bekezdésének megfelelően az e rendelet hatálybalépését követő egy éven belül minden tagállam megküldi a Bizottságnak a területén megvalósítás alatt álló, előrehaladott fázisban lévő projektek listáját.
6. cikk
Innovatív megoldások
(1) A technológiai fejlődés olyan innovatív megoldásokat tehet szükségessé, amelyek nem felelnek meg a mellékletben meghatározott előírásoknak, vagy amelyekre vonatkozóan a mellékletben szereplő értékelési módszerek nem alkalmazhatók.
(2) Az innovatív megoldások érinthetik az infrastruktúra és a járművek alrendszert, azok részeit és kölcsönös átjárhatóságot lehetővé tevő rendszerelemeit.
(3) Amennyiben innovatív megoldás alkalmazására érkezik javaslat, a gyártó vagy annak unióbeli hivatalos képviselője köteles nyilatkozni arról, hogy a szóban forgó megoldás miben tér el a mellékletben meghatározott ÁME rendelkezéseitől, és köteles ezt elemzésre benyújtani a Bizottsághoz. A Bizottság a javasolt innovatív megoldásról kikérheti az Ügynökség véleményét, és adott esetben konzultációt folytathat az érintett felekkel.
(4) A Bizottság véleményt nyilvánít a javasolt innovatív megoldásról. Pozitív vélemény esetén ki kell dolgozni az érintett innovatív megoldás alkalmazhatósága érdekében az ÁME-ba felveendő, a működésre és a kapcsolódási pontokra vonatkozó megfelelő előírásokat, valamint értékelési módszert, amelyeket a későbbi felülvizsgálat során be kell építeni az ÁME-ba. Negatív vélemény esetében a javasolt innovatív megoldás nem alkalmazható.
(5) Az ÁME felülvizsgálatáig a Bizottság pozitív véleményét a 2008/57/EK irányelv alapvető követelményeinek való megfelelés igazolására elfogadható eszköznek kell tekinteni, és azt az alrendszer és projektek értékeléséhez fel lehet használni.
7. cikk
Eszközleltár
(1) Minden tagállam biztosítja, hogy eszközleltárt készítsenek és alkalmazzanak az alábbi célokból:
a)
a hozzáférhetőség korlátainak azonosítása;
b)
a felhasználók tájékoztatása;
c)
a hozzáférhetőséggel kapcsolatos előrelépés figyelemmel kísérése és értékelése.
(2) Az Ügynökség olyan munkacsoportot hoz létre és működtet, melynek feladata az eszközleltárhoz gyűjtendő adatok minimális szerkezetére és tartalmára vonatkozó ajánlásra történő javaslattétel. Az Ügynökség ajánlást nyújt be a Bizottsághoz, beleértve a tartalomra, adatformátumra, funkcionális és műszaki kialakításra, üzemmódra, adatbevitelre és konzultációra, az önértékelés szabályaira és az adatszolgáltatásért felelős szervezetek kijelölésére vonatkozó ajánlást. A leginkább életképes megoldás azonosítása érdekében az ajánlásnak figyelembe kell vennie az összes vizsgált műszaki megoldás becsült költségét és hasznait. Az ajánlásnak az eszközleltár elkészítésének időzítésére vonatkozóan is javaslatot kell tartalmaznia.
(3) A melléklet 7. fejezetét a (2) bekezdésben említett ajánlás alapján a 2008/57/EK irányelv 6. cikkének megfelelően frissíteni kell.
(4) Az eszközleltárnak legalább a következőkre ki kell terjednie:
a)
az állomásoknak a melléklet 2.1.1. pontjában meghatározott, utasok közlekedésére kijelölt, nyilvános területei;
b)
a melléklet 2.1.2. pontjában meghatározott járművek.
(5) Az eszközleltárt frissíteni kell az új infrastruktúrára és járművekre, valamint a meglévő infrastruktúrán és járműveken végzett felújítási vagy karbantartási munkálatokra vonatkozó adatok beépítése érdekében.
8. cikk
Nemzeti végrehajtási tervek
(1) A tagállamok a hozzáférhetőség valamennyi azonosított korlátjának fokozatos megszüntetése céljából nemzeti végrehajtási terveket fogadnak el, amelyek legalább a melléklet C. függelékében felsorolt információkat tartalmazzák.
(2) A nemzeti végrehajtási terveket a meglévő nemzeti tervekre - és ha rendelkezésre áll - a 7. cikkben említett eszközleltárra, vagy bármely más releváns és megbízható információforrásra kell alapozni.
A nemzeti tervek hatályát és végrehajtásának ütemét a tagállamok határozzák meg.
(3) A nemzeti végrehajtási tervet legalább 10 éves időszakra kell elkészíteni, és azt rendszeresen - legalább ötévente - naprakésszé kell tenni.
(4) A nemzeti végrehajtási terveknek stratégiát kell tartalmazniuk, amely magában foglal egy, az állomások és a járműegységek felújításra vagy korszerűsítésre való kijelölésének kritériumait és prioritásait megállapító rangsorolási szabályt. A stratégiát a pályahálózat-működtetővel (pályahálózat-működtetőkkel), állomásüzemeltetővel (állomásüzemeltetőkkel), vasúttársasággal (vasúttársaságokkal) és szükség szerint más helyi hatóságokkal (ideértve a helyi közlekedési hatóságokat) együttműködésben kell kialakítani. Konzultálni kell a felhasználók - a fogyatékossággal élő és a csökkent mozgásképességű személyeket is ideértve - érdek-képviseleti szerveivel.
(5) Minden tagállamban a (4) bekezdésben említett rangsorolási szabálynak kell felváltania a melléklet B. függelékében meghatározott szabályt, amelyet a nemzeti végrehajtási tervnek az adott tagállamban történő elfogadásáig kell alkalmazni.
(6) A tagállamok legkésőbb 2017. január 1-ig bejelentik a Bizottságnak nemzeti végrehajtási tervüket. A Bizottság weboldalán közzéteszi a nemzeti végrehajtási terveket és azoknak a (9) bekezdéssel összhangban bejelentett, későbbi felülvizsgált változatait, és a tagállamokat a 2008/57/EK irányelvvel létrehozott bizottság útján tájékoztatja azokról.
(7) A Bizottság a bejelentési eljárás befejeződésétől számított hat hónapon belül elkészíti a nemzeti végrehajtási tervekben szereplő stratégiák összehasonlító áttekintését. A Bizottság ezen áttekintés alapján és a 9. cikkben említett tanácsadó bizottsággal együttműködésben közös prioritásokat és kritériumokat határoz meg az ÁME végrehajtásának előmozdítására. Ezeket a prioritásokat a 2008/57/EK irányelv 6. cikke szerinti felülvizsgálati eljárás során be kell építeni a melléklet 7. fejezetébe.
(8) A tagállamoknak a felülvizsgált ÁME elfogadásától számított tizenkét hónapon belül felül kell vizsgálniuk nemzeti végrehajtási tervüket a (7) bekezdésben említett prioritások fényében.
(9) A tagállamoknak a (8) bekezdésben említett, felülvizsgált nemzeti végrehajtási tervüket és a nemzeti végrehajtási terv (3) bekezdésben említett bármely más naprakésszé tételét legkésőbb az annak jóváhagyását követő négy héten belül be kell jelenteniük a Bizottságnak.
9. cikk
Tanácsadó testület
(1) A Bizottság tanácsadó testületet hoz létre, hogy az segítséget nyújtson számára az ÁME végrehajtásának figyelemmel kísérésében. A tanácsadó testület elnöki tisztét a Bizottság tölti be.
(2) A tanácsadó testület legkésőbb 2015. február 1-jén létrejön, és az alábbiakból áll:
a)
a részt venni kívánó tagállamok;
b)
a vasúti ágazat érdek-képviseleti szervei;
c)
a felhasználók érdek-képviseleti szervei;
d)
az Európai Vasúti Ügynökség.
(3) A tanácsadó testület feladatai körébe tartoznak az alábbiak:
a)
az eszközleltárra vonatkozó minimális adatszerkezet kialakításának figyelemmel kísérése;
b)
a tagállamok támogatása eszközleltáruk és végrehajtási terveik elkészítésében;
c)
segítségnyújtás a Bizottságnak az ÁME végrehajtásának figyelemmel kísérésében;
d)
a bevált gyakorlatok megosztásának elősegítése;
e)
segítségnyújtás a Bizottságnak az ÁME végrehajtása tekintetében a közös prioritások és kritériumok meghatározásában, a 8. cikkben említettek szerint;
f)
adott esetben ajánlások tétele a Bizottságnak, különösen az ÁME végrehajtásának erősítése céljából.
(4) A Bizottság a 2008/57/EK irányelvvel létrehozott bizottság útján folyamatosan tájékoztatja a tagállamokat a tanácsadó testület tevékenységéről.
10. cikk
Záró rendelkezések
Az ÁME-nek való teljes megfelelés azon projektek esetében kötelező, amelyek uniós pénzügyi támogatásban részesültek a meglévő járművek vagy részeik felújítása vagy korszerűsítése céljából vagy a meglévő infrastruktúra - különösen az állomások vagy alkotóelemeik, illetve a peronok vagy alkotóelemeik - felújítása vagy korszerűsítése céljából.
11. cikk
Hatályon kívül helyezés
A 2008/164/EK határozat 2015. január 1-jével hatályát veszti.
Ugyanakkor ezt követően is alkalmazandó az alábbiakra:
a)
az említett határozatnak megfelelően engedélyezett alrendszerek;
b)
új, felújított vagy korszerűsített alrendszerekre vonatkozó projektek, amelyek megvalósítása e rendelet kihirdetésének időpontjában előrehaladott fázisban van, vagy amelyek olyan szerződés tárgyát képezik, amely e rendelet kihirdetésekor folyamatban van;
c)
az e rendelet mellékletének 7.1.2. pontjában említett, meglévő konstrukciójú új járművekre vonatkozó projektek.
12. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet 2015. január 1-jétől kell alkalmazni. Ugyanakkor üzembehelyezési engedély már 2015. január 1-je előtt is kiadható az e rendelet mellékletében meghatározott ÁME alapján.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. november 18-án.

Labels: 7
8
15
0